**Teritoriālās sadarbības programmas ESPON 2020 projekta**

**KOPSAVILKUMS**

**1.Risināmā jautājuma būtība**

Pamatojoties uz Ministru Kabineta (turpmāk – MK) 2013.gada 19.novembra sēdes protokolu Nr.61 52§ un MK 2013.gada 22.novembra rīkojuma 2.2.5.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi teritoriālās sadarbības programmas ESPON 2020 projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes 2013. gada 17.decembra Regulai (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes 2013. gada 17.decembra Regulai (ES) Nr.1301/2013 par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes 2013.gada 17.decembra Regulai (ES) Nr.1299/2013 (turpmāk - Regula Nr.1299/2013) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”;
* Stratēģijai „Eiropa 2020”;
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (turpmāk- ETS regula) 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2013.gada 22.novembra rīkojumu Nr.561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Apvienoto darba grupu, kurā piedalās visu Eiropas Savienības dalībvalstu/partnervalstu (Šveice, Norvēģija, Lihtenšteina, Īslande) pārstāvji, kā arī Eiropas Komisijas pārstāvji.

Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības "Latvijas Pašvaldību savienība" un biedrības "Latvijas Lielo Pilsētu asociācija" pārstāvji.

Programmas projektam tika veikta sākotnējā izvērtēšana (*ex-ante*).

Programmas tīmekļa vietnē no 2014. gada 4. marta līdz 2014. gada 2.aprīlim, izmantojot aptaujas lapas, tika organizēta atklāta Eiropas mēroga sabiedriskā apspriešana. Konsultācijas deva iespēju visos līmeņu kompetentām iestādēm un struktūrām, ieinteresētām pusēm un pilsoņiem, kas ir ieinteresēti ESPON 2020 programmā, izteikt savus viedokļus, idejas un vajadzības.

Latvijā publiskā apspriešana tika organizēta paralēli un tādā pašā veidā, ievietojot informāciju VARAM tīmekļa vietnē un elektroniski izsūtot reģionāla un vietēja līmeņa ieinteresētajām personām aicinājumu izteikt viedokli par programmas projektu.

2014.gada 28.aprīlī partnervalstis apstiprināja Programmas projektu, un vienojās par programmas iesniegšanu Eiropas Komisijā 2014.gada jūnijā.

**2. Piedāvātais risinājums**

Programmas mērķis ir caur teritoriālo liecību izstrādi un izplatīšanu stiprināt ES Kohēzijas politikas un citu Eiropas Struktūrfondu līdzfinansētu, kā arī nacionālo un reģionālo sektorālo politiku efektivitāti visās 28 dalībvalstu, kā arī 4 partnervalstu – Īslandes, Lihtenšteinas, Norvēģijas un Šveices – teritorijās.

Programmas partnervalstis vienojušās, ka ESPON 2020 tiks īstenota tematiskā mērķa Nr. 11 „Institucionālo spēju un publiskās pārvaldes efektivitātes palielināšana” ietvaros fokusējoties uz zināšanu apmaiņu un apguvi jautājumiem, kas saistīti ar visiem 11 tematiskajiem mērķiem.

**11.tematiskā mērķa ietvaros programma tiks īstenota 2 prioritāros virzienos:**

1. **Teritoriālās liecības, Pārnese, Novērojumi, Instrumenti un Izplatīšana,** kā specifiskos mērķus izvirzot:
	1. Caur lietišķiem pētījumiem un analīzi turpināta teritoriālo liecību izstrāde;
	2. Paaugstināta zināšanu pārnese un analītiskais lietotāju atbalsts;
	3. Uzlaboti teritoriālie novērojumi un teritoriālās analīzes rīki;
	4. Plašāka rezultātu izplatīšana un praktiskā pielietojamība;
	5. Efektīvi, produktīvi un vieglāki ieviešanas nosacījumi un kompetents programmas atbalsts.
2. **Tehniskā palīdzība -** atbalsts efektīvai Programmas ieviešanai.

Programmas vienīgais finansējuma saņēmējs būs ESPON Eiropas teritoriālās sadarbības grupa (turpmāk – ETSG), kuru veido Luksemburga un trīs Beļģijas reģioni. Programmas finansējums atvērtu konkursu veidā būs pieejams Eiropas, nacionālā, reģionāla un vietēja līmeņa publiskām iestādēm (tai skaitā universitātes un zinātniskās institūcijas); nevalstiskajām organizācijām.

Saskaņā ar Luksemburgas normatīvajos aktos noteikto un ņemot vērā iepriekšminētās regulas, uz kuru pamata ir izstrādāta sadarbības programma, ETSG dalībnieki uzņemas atbildību par finansējuma līguma izpildi, tāpēc dalībvalstīm ir jāatbalsta EGTC un jāuzņemas daļa atbildības. ETSG būs atbildīga par pirmā līmeņa kontroles un audita laikā konstatētajām neattiecināmajām izmaksām. Tā kā EGTC pašai nav sava finansējuma, tiks izveidots Riska atbildības fonds, kurā dalībvalstis proporcionāli nacionālajam līdzfinansējumam veiks iemaksas 2% apmērā no kopējā programmas ERAF līdzfinansējuma.

Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs *Luksemburgas Attīstības un ilgtspējīgas infrastruktūras ministrija*, Luksemburgā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, pieņemot lēmumus par finansējuma piešķiršanu, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF), 2014.–2020. gadam piešķirtais budžets ir 41,3 miljoni eiro. 38 894 380 eiro no kopējā ERAF budžeta tiks piešķirti 1.prioritārajam virzienam, savukārt 2 405 620 eiro no ERAF Tehniskajai palīdzībai (2.prioritārais virziens).

ERAF līdzfinansējums Vienīgajam finansējuma saņēmējam 1.prioritārā virziena ietvaros ir 85% apmērā no attiecināmajiem izdevumiem, pārējos 15% sedz programmas partnervalstu līdzfinansējums. ERAF līdzfinansējuma koeficients 2.prioritārajam virzienam ir 85%.

Dalībvalstīm jānodrošina nacionālais līdzfinansējums Programmas budžetam septiņos ikgadējos maksājumos laikā no 2014.-2020.gadam. Latvijai nacionālā līdzfinansējuma ikgadējās iemaksas Programmas budžetā saskaņā ar Piekrišanā noteikto jānodrošina 22 031 eiro apmērā, nepārsniedzot kopējo nacionālā līdzfinansējuma summu 154 218 eiro.

Papildus nacionālajam līdzfinansējumam Latvijai jānodrošina ikgadējās iemaksas Riska atbildības mehānismā, 16 429 eiro apmērā laikā no 2015.-2020.gadam. Neizmantotās iemaksas pēc programmas slēgšanas tiks atmaksātas programmas dalībvalstīm.

3.07.2014.

1 000

Kristīne Rasiņa, 66016559

kristine.rasina@varam.gov.lv